ཉེ་ཆར་རྒྱ་གར་གྱི་བརྒྱུད་ལམ་ཁག་ཅིག་ཏུ་ལྷོ་ཀོ་རི་ཡ་དང་།བྱང་ཀོ་རི་ཡ་གཉིས་ཀྱི་འབྲེལ་བ་བཟང་དུ་འགྲོ་བཞིན་ཡོད་པ་དང་།དེའི་རྒྱབ་ཏུ་རྒྱ་གཞུང་གི་ཤུགས་རྐྱེན་ཡོད་པ་མ་ཟད།མི་འགྱང་པར་ཨ་རི་དང་བྱང་ཀོ་རི་ཡའི་དཔོན་རིགས་ཐུག་འཕྲད་སྐབས་ཀྱང་རྒྱ་གཞུང་གི་ཤུགས་རྐྱེན་སླེབས་ཐུབ་པ་བྱས་ནས་ཨ་རི་དགའ་རུ་འཇུག་རྒྱུ་ཡིན་པ།རྒྱལ་དབང་ཀརྨ་པ་བོད་ལ་ཕྱིར་ལོག་གནང་སྲིད་པ་དང་།༧གོང་ས་མཆོག་ཀྱང་བོད་ལ་ཕྱིར་ལོག་གནང་སྲིད་ཚུལ།དེ་དག་ཐམས་ཅད་ཞི་ཅིན་ཕིན་གྱིས་ཁོ་རང་མའོ་ལས་ཀྱང་དབང་ཤུགས་དང་བྱས་རྗེས་ཆེ་རུ་གཏོང་ཆེད་ཡིན་ཚུལ་བཅས་མཉམ་དུ་བསྲེས་ནས་བརྗོད་འདུགདོན་དངོས་ཐོག་ཞི་ཅིན་ཕིན་ལ་བསམ་བློ་དེ་ལྟ་བུ་ཞིག་ཡོད་མི་སྲིད་ཅེས་ཐག་བཅད་ནས་བཤད་དཀའ་ནའང་།འདས་པའི་ལོ་ལྔའི་རིང་ཞི་ཅིན་ཕིན་གྱིས་ལས་དོན་བྱེད་སྟངས་དང་།བོད་ནང་དུ་དམ་དྲག་དང་མནར་གཅོད་སྔར་ལྷག་གཏོང་བཞིན་པའི་གནས་སྟངས།༧གོང་ས་མཆོག་ལ་འཛིན་པའི་སྲིད་བྱུས་སོགས་སྤྱི་ཡོངས་ཀྱི་གནས་སྟངས་ཐོག་ནས་བལྟས་ན།ཁོ་ལ་དེ་ལྟ་བུའི་བསམ་བློ་དང་རེ་བ་གང་ཡང་མངོན་མེད།